Снаха и свекрва
Сина женила вила Данојла,
Сина женила снаху просила,
Снаху просила звезду Даницу,
Па беседи вила Данојла:
Снашице моја, звездо Данице,
Можеш ли, снахо, кућу чистити,
Кад кућу чистиш, да праха нема?
Али беседи звезда Даница:
Свекрво моја, вило Данојло,
Приправи метлу паова перја,
Кад кућу чистим, да праха нема!
Али беседи вила Данојла:
Снашице моја, звездо Данице,
Можеш ли снахо ватру ложити,
Кад ватру ложиш, да дима нема?
Али беседи звезда Даница:
Свекрва моја, вило Данојло,
Приправи мени дрво бубоко,
Кад ватру ложим, та дима нема!

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 118-119.

Српске лирске народне песме‎
Сватовске песме